JWD วิ่งฉิวเกือบ 5% นิวไฮในรอบ 3 เดือน อัพเป้ารายได้ปีนี้โต 30% หลังธุรกิจโตเด่น
JWD วิ่งฉิวเกือบ 5% นิวไฮในรอบ 3 เดือน อัพเป้ารายได้ปีนี้โต 30% หลังธุรกิจโตเด่น โดย ณ เวลา 16.31 น. ราคาอยู่ที่ 7.70 บาท บวก 0.35 บาท หรือ 4.76% สูงสุดที่ 7.75 บาท ต่ำสุดที่ 7.30 บาท ด้วยมูลค่าซื้อขาย 87.82 ล้านบาท
27 ส.ค. 2561

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 16.31 น. อยู่ที่ 7.70 บาท บวก 0.35 บาท หรือ 4.76% สูงสุดที่ 7.75 บาท ต่ำสุดที่ 7.30 บาท ด้วยมูลค่าซื้อขาย 87.82 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 3 เดือน นับตั้งแต่ราคาหุ้นอยู่ที่ระดับ 7.70 บาท เมื่อวันที่ 31 พ.ค.61
นายชวนินทร์ บัณฑิตกฤษดา ประธานเจ้าหน้าที่บริหา JWD เปิดเผยว่า บริษัทปรับเป้าหมายรายได้รวมในปี 2561 เติบโตไม่ต่ำกว่า 30% จากเดิมตั้งเป้าหมายเติบโตไม่ต่ำกว่า 10% เมื่อเทียบกับปี 2560 ที่มีรายได้รวม 2,963.10 ล้านบาท
โดยมีปัจจัยหลักมาจากการรับรู้ส่วนแบ่งกำไรจากธุรกิจร่วมทุนใหม่ในต่างประเทศเข้ามาเพิ่ม และการขยายตัวของธุรกิจเดิม ประกอบกับในปี 2561 ธุรกิจห้องเย็นมีการขยายตัวสูง ซึ่งปัจจุบันมีอัตราการเช่าพื้นที่เฉลี่ยถึง 88% ส่วนธุรกิจขนส่งจะเริ่มทำกำไรดีขึ้น หลังจากบริษัทเริ่มใช้รถยกของตัวเอง คาดว่าต้นทุนจะลดลง 7-8 แสนบาทต่อเดือน และรับผลดีจากการท่าเรือฯ เพิ่มการขนส่งขึ้นอีก 20%
ทั้งนี้ บริษัทประเมินว่าแนวโน้มผลการดำเนินงานในช่วงครึ่งหลังของปี 2561 จะเติบโตได้มากกว่าในช่วงครึ่งปีแรก เนื่องจากในช่วงไตรมาส 3 และไตรมาส 4 จะเติบโตได้มากกว่าไตรมาส 2 และไตรมาส 1 จากการรับรู้ส่วนแบ่งกำไรของบริษัท Adib Cold Logistics หรือ ACL ผู้ประกอบการธุรกิจห้องเย็นและขนส่งในประเทศอินโดนีเซีย
รวมทั้งการรับรู้ส่วนแบ่งกำไรมากขึ้นของบริษัท Chi Shan Long Feng Food Co., Ltd. หรือ CSLF ผู้ประกอบการธุรกิจให้บริการด้านอาหาร (Food Service) ในไต้หวัน ซึ่งบริษัทถือหุ้นอยู่ 60% เพราะเป็นช่วงไฮซีซั่นของธุรกิจอาหาร และรับรู้ส่วนแบ่งกำไรของบริษัท Bok Seng PPSEZ Dry Port Co., Ltd. (Bok Seng) ในประเทศกัมพูชา ซึ่งบริษัทถือหุ้นอยู่ 40% ปัจจุบันอยู่ระหว่างการปรับการบริหารงาน ซึ่งจะเริ่มรับรู้กำไรตั้งแต่ไตรมาส 4/2561
ขณะที่ คลังจัดเก็บ STORE IT (Self-Storage) ปัจจุบันคลังพื้นที่คลังเดิมขนาด 2,000 ตารางเมตร (ตร.ม.) เต็มแล้ว ส่วนคลังพื้นที่สามย่าน ขนาดพื้นที่ 7,500 ตารางเมตร มีลูกค้าเข้ามาใช้บริการต่อเนื่อง และในช่วงปลายปีนี้จะมีการเปิดเพิ่มในพื้นที่สาทร ขนาดพื้นที่ 4,000 ตารางเมตร รวมพื้นที่ให้บริการ 13,500 ตารางเมตร
นอกจากนี้ บริษัทคาดว่าในเร็ว ๆ นี้จะสามารถสรุปการเจรจาเข้าร่วมลงทุนในธุรกิจโลจิสติกส์ ซึ่งเป็นบริษัทจดทะเบียนในประเทศเวียดนาม แต่ยังไม่สามารถให้รายละเอียดได้ในขณะนี้ ส่วนการขยายห้องเย็นมหาชัย (B8) ปัจจุบันมีความคืบหน้าแล้ว 20% กำหนดเปิดบริการในเดือน เม.ย. 2562 และอยู่ระหว่างการมองหาทำเลบริเวณวังน้อยอีกด้วย
นายชวนินทร์ กล่าวว่า ภายในปี 2564 บริษัทตั้งเป้ามีรายได้จากธุรกิจอาหารเพิ่มขึ้นเป็น 100 เหรียญสหรัฐ จากปัจจุบันอยู่ที่ 16 ล้านเหรียญสหรัฐ หรือคิดเป็น 25% ของพอร์ตรายได้รวม จากการขยายธุรกิจให้ครอบคลุมในภูมิภาคเอเชีย โดยมีแผนขยายเพิ่มทั้งในประเทศเมียนมา, ลาว, กัมพูชา, มาเลเซีย และสิงคโปร์ ปัจจุบันอยู่ระหว่างการเจรจากับพันธมิตรในประเทศฟิลิปปินส์และจีน คาดว่าจะได้ข้อสรุปภายในปีนี้ ส่วนประเทศเวียดนามมองว่าเป็นไปได้ยาก ซึ่งอยู่ระหว่างการศึกษาอยู่
ทั้งนี้ ปัจจุบันบริษัทมีสัดส่วนรายได้จากการบริการจัดเก็บและบริหารสินค้า 64%, การขนส่งสินค้า 16.40%, การขนย้าย 10.40%, การบริการฝากเอกสารและข้อมูล 3.70% และอื่น ๆ อีก 0.40%